ဗုဒ္ဓံသရဏံ၊ ယောင်ယမ်းကာမျှ အကျိုးရ

ဗုဒ္ဓံသရဏံ၊ ယောင်ယမ်းကာမျှ အကျိုးရ သည် မြန်မာဆိုရိုးစကား ဖြစ်သည်။

အဓိပ္ပာယ်

“ဗုဒ္ဓံ သရဏံ၊ ယောင်ယမ်းကာမျှ၊ အကျိုးရ” ဆိုသည်မှာ ဘေးအန္တရာယ်နှင့် ကြုံတွေ့သောအခါ “ဗုဒ္ဓံ သရဏံ ဂစ္ဆာမိ” ဟု ရိုသေစွာ ရွတ်ဆိုခြင်းဖြင့်သာမက အကြောင်းအကျိုးကို နားမလည်ဘဲ ယောင်ယမ်းရွတ်ဆိုမိရုံမျှဖြင့်ပင် အကျိုးကျေးဇူး ခံစားရနိုင်သည်ဟု ဆိုလိုသည်။ “ဗုဒ္ဓံ သရဏံ ဂစ္ဆာမိ” ဆိုသည်မှာ “ဘုရားကို ကိုးကွယ်ရာ ဟူ၍ ဆည်းကပ်ပါ၏” ဟု အဓိပ္ပာယ်ရသည်။ ဤဆိုရိုးစကားသည် ဗုဒ္ဓဘာသာ၏ တန်ခိုးအာနိသင်ကို ယုံကြည်မှုနှင့် ဆက်စပ်နေပြီး မြတ်စွာဘုရားကို ရည်ညွှန်းရွတ်ဆိုခြင်းသည်ပင် အကာအကွယ်နှင့် ကောင်းကျိုးကို ရရှိစေနိုင်သည်ဟု ယုံကြည်ကြသည်။ အကြောင်းအကျိုးကို နားလည်သည်ဖြစ်စေ၊ နားမလည်သည်ဖြစ်စေ ရိုသေလေးမြတ်စွာ ရွတ်ဆိုခြင်းသည်ပင် အကျိုးရှိကြောင်းကို ဖော်ပြသည်။ ရှေးအစဉ်အလာအရ ဤဆိုရိုးစကားနှင့် ဆက်စပ်သော ပုံပြင်များလည်း ရှိခဲ့သည်။

ကိုးကားချက်များ

   "နမောဗုဒ္ဓဿမန္တန်ကား နတ်ဆိုး၊ ဘီလူး၊ တစ္ဆေတို့ အကာအကွယ် မန္တရားဟူ၍ သိရာသတည်း။ ထို့ကြောင့် ဗုဒ္ဓံသရဏံ၊ ယောင်ယမ်းကာမျှ၊ အကျိုးရသည်ဟု ဆိုရိုးပြုကြကုန်သတည်း။" [၁၂၆၇] တဇ္ဇ။ ၅၂။
   "ဗုဒ္ဓံသရဏံ၊ ယောင်ယမ်းကာမျှ၊ အကျိုးရသည်။" [၁၂၇၆] ဝိစိတ်။ ၉၃။
   "ရှေးသရောအခါ မြွေအလမ္ပာယ်ဆရာတစ်ယောက်သည် မြွေကို ဖမ်းမည်ဟု လှည့်လည်သော် တစ်ခုသောရွာသို့ ရောက်လေ၏။ ထိုရွာ၌ ရွာသူရွာသားတို့သည် မြတ်စွာဘုရားအား ရိုသေစွာ ဆည်းကပ်သော ဥပါသကာဖြစ်သောကြောင့် "ဗုဒ္ဓံ သရဏံ ဂစ္ဆာမိ" ဟူ၍ မပြတ် ရွတ်ဖတ်သရဇ္ဈာယ်တတ်ကြ၏။ ထိုသို့ ရွတ်ဖတ် သရဇ္ဈာယ်သော အသံကို အလမ္ပာယ်ေ မြွသမား ကြားလျှင် အဘယ်ကို ဆိုကြ သည်ဟု အကြောင်းအကျိုးကိုမျှ မသိဘဲ မှတ်မိ၏။ ထိုအခါ အလမ္ပာယ် မြွေသမားသည် ကြီးစွာသော နဂါးမင်းကို ဖမ်းသည်ရှိသော် နဂါးမင်းသည် ထိုအလမ္ပာယ်မြွေသမားအား ပြင်းစွာ ရစ်ပတ်၏။ မြွေသမားလည်း ထိတ်လန့် ကြောက်ရွံ့သဖြင့် ယောင်ယမ်းလျက် "ဗုဒ္ဓံ သရဏံ ဂစ္ဆာမိ"ဟု ရွတ်လေ၏။ ထိုသို့ ရွတ်သံကို ကြားသော် နဂါးမင်းလည်း မြတ်စွာဘုရားအား ကိုးကွယ် ဆည်းကပ်သော ဥပါသကာထင်မှတ်၍ ပြင်းစွာ ပတ်ထားသော အခွေကို ဖြေလျက် ရွှေပန်းခိုင်သုံးခိုင်ဖြင့် ပူဇော်လျက် သင်သည် တစ်ခိုင်ကို မြတ်စွာဘုရားအား လှူဒါန်းပူဇော်လေ၊ နှစ်ခိုင်ကို ရောင်းချလျက် အသက်မွေးလေဟု ပေးလိုက်၏။ မြွေသမားလည်း အဖိုးအတိုင်းမသိထိုက်သော ရွှေပန်းခိုင်တို့ကို ရသဖြင့် ချမ်းသာစွာ အသက်မွေးရလေ၏။ ထိုအလမ္ပာယ်မြွေသမားသည် အကြောင်းအကျိုးကို မသိဘဲ ယောင်ယမ်းသဖြင့် ရွတ်မိသည်ကိုလျက် အကျိုးရသည်ကို ရည်၍ "ဗုဒ္ဓံ သရဏံ၊ယောင်ယမ်းကာမျှ၊ အကျိုးရသည်" ဟု စကားပုံ ပြောဆိုထုံး ပြုကြသည်။ ဝိစိတြာလင်္ကာရစကားပုံဆုံးမစာ။ ၉၃။

ကိုးကား

Category:မြန်မာဆိုရိုးစကားများ